Land Bank kry lening van R900 miljoen by Duitse bankArgieffoto Die Land Bank het Donderdag aangekondig dat hy ŉ lening van R900 miljoen bekom het by die Duitse Ontwikkelingsbank (KfW). Die Land Bank het gesê die lening, wat in die plaaslike geldeenheid beskikbaar gemaak word met gunstige terme, sal ŉ noodsaaklike hupstoot gee vir landbou-ontwikkeling in Suid-Afrika en dra by tot die Land Bank se bronne vir transformasie- en ontwikkelingsfinansiering. Die lening is terugbetaalbaar vanaf Maart 2020 in 17 halfjaarlikse betalings tot 2028. Dit sal die bank se langtermyn likiditeit verhoog tot voordeel van die landboubedryf in Suid-Afrika. Tshokolo Nchocho, uitvoerende hoof van Land Bank, het gesê die lening sal die bank ook in staat stel om met sy Greenfields-projekte voort te gaan. “Ons word bemoedig deur die vertroue wat beleggers in ons belangrike werk plaas om landelike ontwikkeling te ondersteun en om te voldoen aan al ons verpligtinge teenoor sleutel-aandeelhouers.” Nchocho het gesê met sulke tipe lenings bly Land Bank in ŉ posisie om produktiwiteit, vooruitgang en werkskepping te bevorder en voedselsekuriteit in die land te verseker. Thomas Duve, KfW-direkteur vir sub-Sahara-Afrika, het gesê die lening fokus daarop om finansieringsoplossings te bied vir handelsboere en punt-tot-punt-sakeondersteuning vir opkomende boere, veral met die doel om langtermynfinansiering teen mededingende voorwaardes aan te bied. Land Bank het die afgelope jaar soortgelyke lenings aangegaan met die Wêreldbank en sy MIGA-arm (ter ondersteuning van ŉ langtermyn handelslening van Standard Chartered Bank en DZ Bank), bykomend tot die Land Bank se finansieringspogings in die plaaslike kapitale en skuldmarkte.